
Az antimikrobiális roseoflavin karakterizálása ATP jelenlétében

Kulcsszavak: roseoflavin; fotoaktivált adenilát cikláz; spektroszkópia; kalorimetria
A fotoreceptorok olyan fehérjék, melyekhez flavin koenzimek képesek kapcsolódni. Kék fény hatására konformáció változáson mennek keresztül, aminek következtében az enzimatikus funkciók aktiválódnak. A flavoproteinek csoportjába sorolhatók a fotoaktív adenilát cikláz (PAC) enzim fehérjék, melyek tartalmaznak egy flavin kötésért-, és kék fény érzékelésért felelős N-terminális ’Blue-Light Using-FAD’ (BLUF) domént, valamint egy C-terminális adenilát cikláz (AC) katalitikus domént. Fotoaktiváció hatására a BLUF doménben történő konformáció változást követően a flavin (FAD) elektronokat szállít az AC doménhez, ahol ATP-ből cAMP szintetizálódik. A roseoflavin (RoF) egy B2 vitamin származék, mely egy különleges, antimikrobiális hatással rendelkező flavin. A RoF kevésbé ismert a tudomány számára, ezért célkitűzéseink között a RoF fotofizikai karakterizálása áll OaPAC (Oscillatoria acuminata) fotoaktivált adenilát cikláz fehérje jelenlétében.
Munkánk során az OaPAC-hez kötött FAD-ot lecseréltük RoF-ra a fehérje tisztítási folyamat közben. Ezt követően kalorimetriás és fluoreszcencia spektroszkópiai kísérleteket végeztünk, mely során a RoF hatását vizsgáltuk az OaPAC fehérjére hidrolizálni nem képes ATP hiányában és jelenlétében.
Kalorimetriás méréseink alapján ATP kötés hatására alacsonyabb olvadási hőmérséklet (Tm), magasabb entalpia (ΔH), - és entrópia (ΔS) figyelhető meg az OaPAC-RoF esetében, ami utal a RoF kötött BLUF doménban létrejövő nagyobb konformációs flexibilitásra. A fluoreszcencia méréseink tovább erősítik a kalorimetriás eredményeinket. A kísérletek során az OaPAC-RoF esetében ATP kötés hatására csökkenő fluoreszcencia intenzitás és vörös hullámhossz eltolódás (Δλ) figyelhető meg, ami a RoF csökkenő élettartamára és a BLUF domén flexibilitására utal.
Eredményeink alapján arra következtethetünk, hogy az OaPAC C-terminális ATP kötődés visszahat és megnöveli a RoF kötött BLUF domén konformációs flexibilitását, ami hatással lehet a RoF antibakteriális aktivitásának elősegítésére.



